**Detva bez odpadu?**

Je pravda, že mnoho z nás by chcelo, aby mesto v ktorom žije prestalo produkovať odpad. Pozerať sa na to, ako sú po meste porozhadzované odpadky, ako ľudia zbytočne plytvajú jedlom a ako ich nezaujíma budúcnosť planéty je hrozné. Zamyslime sa však nad tým, či je vôbec možné prestať produkovať odpad?

 Odpad je vlastne všade okolo nás, kdekoľvek sa pozrieme, uvidíme tam niečo, čo by sme mohli považovať za odpad. Nie je možné prestať produkovať odpad úplne, ale môžeme ho zredukovať. Som veľmi rada, že sa v tejto dobe nájdu ľudia, ktorí sa snažia pomáhať našej planéte a ktorí zdieľajú rovnaký názor ako ja, že by sme mali začať konať kým nie je neskoro. Mojim snom je, aby sa problematika odpadu začala riešiť vo väčšom a aby sa ľudia viac zaujímali o budúcnosť nášho mesta. Pomohlo by, keby mesto podnikne nejaké kroky. Napríklad to, že by viac podporovalo ľudí, ktorí sa snažia spraviť čo najviac pre „zdravie“ nášho mesta. Pomohlo by, keby mesto povzbudilo a ukázalo obyvateľom ako sa dá produkovať menej odpadu, či už nejakými projektmi, akciami, kde by sme išli zbierať odpad v okolí alebo možno prednáškami, ktoré nám otvoria oči a ukážu nám, ako znížiť nadmernú produkciu odpadu v meste. Bohužiaľ nie každý človek sa zaujíma o prírodu a o našu budúcnosť. Nedokážeme ho zmeniť, ale dokážeme zmeniť jeho názor na tento problém.

Ja pevne verím, že sa nám spoločnými silami v priebehu pár rokov podarí eliminovať čo najviac odpadu v našom meste, že budeme ukazovať ľuďom koľko zla spôsobuje odpad a že budeme žiť lepší, krajší a zdravší život.